Karlien van Jaarsveld (21 Desember 1985, Paarl) is 'n Afrikaanse sangeres en skrywer. Haar debuutalbum, As die Gordyn Val, is in 2010 uitgereik. Sy was vroeër lid van die rockgroep Revolusie, maar het teen die einde van 2008 daaruit bedank. Karlien van Jaarsveld is die oudste van drie kinders. Haar broer, Bobby van Jaarsveld, is ook 'n sanger. Sy het in 2005 saam met Bobby van Jaarsveld begin optree as sy kitaarspeler en agtergrondsangeres. Sy het ook 'n duet saam met Bobby gesing op sy eerste album. Karlien het omstreeks 2006 besluit om haar eie koers in te slaan en het toe 'n rockgroep gestig, Revolusie. Sy was die stigter en hoofsangeres van dié groep. Rockmusiek was altyd in haar bloed en sy het die twee jaar saam met Revolusie beskou as 'n uitstekende leerskool. Karlien het egter in Oktober 2008 besluit om 'n sololoopbaan te volg en het Revolusie verlaat. Johan Vorster Songs het Karlien as kunstenaar ingeneem. Karlien se album “Jakkals Trou Met Wolf Se Vrou” is uitgereik. Twee video's is ook geskiet van “Beter as Liefde” en “Jakkals Trou met Wolf se Vrou”.